Man eindelik vir fietsryer se dood vervolg | Maroela Media
Nino Oppel was 'n ywerige fietsryer. (Foto: Verskaf)
Die motorbestuurder wat daarvan beskuldig word dat hy Nino Oppel (41) in 2018 doodgery het, word nou eindelik vervolg. Dit kom nadat hy destyds in hegtenis geneem is en oënskynlik 'n maand later vrygelaat is.
Die beskuldigde is deur die Nasionale Vervolgingsgesag (NVG) gedagvaar en sal na verwagting op 13 April in die Krugersdorp-streekshof verskyn.
Daleen Oppel, Nino se weduwee, het aan Maroela Media gesê sy is bly dat vervolging ná al die hartseer ingestel is.
"Dit is omtrent tyd," sê sy.
Nino se familie spook al vir jare om die NVG sover te kry om die skuldige te vervolg.
Nino, wat 'n ywerige fietsryer was, is vier jaar gelede in Muldersdrift deur 'n motor getref toe hy besig was om vir die Berge en Dale- fietswedren op te warm. Die bestuurder van die motor het glo van die toneel weggejaag en Oppel is ure late in die hospitaal dood.
Die burgerregteorganisasie AfriForum se privaatvervolgingseenheid, wat die Oppel-familie bystaan, het destyds omvattende vertoë aan die direkteur van openbare vervolging in Gauteng (DOV) gerig nadat die NVG aanvanklik aangedui het dat hy nie vervolging gaan instel nie.
Hoewel daar reeds in 2020 aangedui is dat daar wel 'n prima facie-saak teen die beskuldigde is, het die hoofaanklaer vir die Wes-Rand eers vandeesweek aangedui dat die NVG wel vervolging gaan instel.
'n Ander ondersoekbeampte is ook nou aangestel om opnuut die saak te ondersoek.
"Ons verwelkom die feit dat die beskuldigde uiteindelik gedagvaar is om in die hof te verskyn en ons sal beslis in die hof wees om die Oppel-familie by te staan," sê Andrew Leask, hoofondersoeker by AfriForum se privaatvervolgingseenheid.
Daleen beplan ook om die hofsaak by te woon.
"Ek is nog baie kwaad vir die persoon en vies dat hy nog nie gestraf is nie," sê sy.
Leask sê dit is skokkend dat die NVG ná soveel jare nou eers sy plig gaan nakom.
"Dit is verbysterend dat ons soveel druk op die NVG moes uitoefen om hulle te dwing om bloot hul plig na te kom en die beskuldigde sonder vrees, begunstiging of vooroordeel te vervolg."
Daleen en haar swaer, Aldo, het vroeër hul misnoeë in die regstelsel uitgespreek weens die gesloer in Nino se saak.
"Almal moet die reg hê om veilig te voel en deur 'n betroubare regstelsel ondersteun word," het Aldo gesê.
Die klomp in die NVG is pateties! Daar is nou al SOVEEL gevalle waar hulle moet eers aangevat moes word deur organisasies voor hulle 'n poging aanwend om hulle werk te doen! Tipiese ANC kaders. Lyk my aldag of hulle "our people" beskerm vir hulle misdade
Meer as drie jaar loop die meneer al rond met 'n smile op sy bakkies!
My vraag is waarom die besluitnemers by die NVG nie ook vervolg word nie, want hulle omseil die wet.